Publication: Magyar Közlöny
Issue: MK-2000-88 (Year: 2000, Number: 88)
Era: 1990-2004
Section: közérdekű adatok nyilvánosságáról szóló 1992. évi LXIII. törvény alapján (Avtv. 24. § c) pont). Egyre eredményesebben
Paragraph Index: 1370

közérdekű adatok nyilvánosságáról szóló 1992. évi LXIII. törvény alapján (Avtv. 24. § c) pont). Egyre eredményesebben járul hozzá az érintett állampolgárok információs önrendelkezési jogának érvényesítéséhez és ahhoz, hogy átfogó ismereteink legyenek a magyarországi személyes adatkezelésekről. Ugyanakkor az adatvédelmi biztos is mind gyakrabban tud napi munkájában támaszkodni a nyilvántartásból nyerhető ismeretekre. A személyes adatot kezelők tevékenysége által érintetteknek személyes jogaik érvényesítéséhez segítséget nyújt az Országgyűlési Biztosok Hivatalának előterében 1999-ben elhelyezett nyilvános terminál. A rendszer információs esélyegyenlőséget biztosít az információs eszközök, ismeretek és technikák tekintetében túlerőben lévő adatkezelőkkel szemben. Az állampolgárok leggyakoribb kérdése az, milyen módon és jogalapon kerülhetnek személyes adataik a csomagküldő és közvetlen üzletszerzést folytató cégek számítógépes adatbázisaiba. Amint azt már az 1998. évi beszámolóban kifejtettük, a rendszer nem tartalmaz személyes adatokat. Filozófiáját tekintve ez egy olyan adatbázis, amely a magyarországi személyes adatokat tartalmazó adatbázisokat tartja nyilván, vagyis — informatikai szakszóval — metaadatbázis. Ugyanakkor az adatbázisba történő bejelentkezéstől tartó államigazgatási, állami intézmények, vállalatok és főképpen a magáncégek megnyugtatására megállapítható, hogy a rendszerbe való bejelentkezés nem belső hivatali ügyvitel-szervezési eljárások kifigyelésére és megszellőztetésére vagy üzleti titkok kipuhatolására szolgál. A cégek esetében éppen a bejelentkezés, vagyis az Avtv. előírásainak betartása biztosít előnyt a jogosulatlan adatkezelést végző, be nem jelentkezett konkurenciával szemben. A nyilvántartás az adatkezelők, az adatfeldolgozók, a végzett adatkezelések, az adatfajták, az adattovábbítások leírását tartalmazza, de ennek megtervezését az adatkezelők esetében sem a személyi felelősségrevonás szándéka motiválta. Az adatvédelmi nyilvántartási azonosító struktúrájának kialakítása jól bevált, rugalmas rendszer létrejöttét eredményezte. Az azonosító két részből tevődik össze, az első öt számjegy az adatkezelőt, a további négy számjegy pedig az adatkezelőnél végzett konkrét adatkezelést azonosítja. A rendszerbe könnyen iktathatók be az új adatkezelők, a már szereplő adatkezelők adatkezelései körébe jól illeszthetők az új adatkezelések. Az így felépített rendszerben különböző átfogó elemzések végezhetők. Képet alkothatunk például a személyes adatok áramlásáról, a különböző adatkezelők kapcsolatáról. Az esetleg párhuzamosan végzett adatkezelések kimutatására is lehetőség nyílik, vagyis ésszerűsítő, költségkímélő útmutatások is adhatók. A rendszer segítségével ismeretek nyerhetők az alkalmazott adatfelvételi, -feldolgozási módszerekről, vagyis az elterjedt információs technológia fejlettségi fokáról. Az adatkezelők és megbízott adatfeldolgozóik bejelentkezéseinek tapasztalatai Az adatvédelmi törvény 2. § 4. pontja szerint adatkezelés „az alkalmazott eljárástól függetlenül a személyes adatok felvétele és tárolása, feldolgozása, hasznosítása (ideértve a továbbítást és a nyilvánosságra hozatalt), adatkezelésnek számít az adatok megváltoztatása és további felhasználásuk megakadályozása is”. Adatkezelő „a 4. pontban meghatározott tevékenységet végző vagy mással végeztető szerv vagy személy”. Az adatfeldolgozó fogalmát a törvény ezen túl nem értelmezte. A bejelentkezésekkel összefüggő eljárásban igyekeztünk figyelembe venni a folyamatban lévő törvénymódosítást és azokat a megbízottakat, amelyeket a megbízójuk, vagyis az adatkezelő az adatkezeléssel együtt bejelentett, már adatfeldolgozóként regisztráltuk. Ha viszont feltételezni lehetett, hogy megbízás alapján működő adatfeldolgozó jelentkezett be — teljesen függetlenül bármilyen adatkezelő-megbízótól, semmilyen vagy irreleváns információt szolgáltatva a lehetséges megbízójáról —, azt kénytelenek voltunk adatkezelőként nyilvántartásba venni, hiszen nem jelölhettünk ki önkényesen megbízót a számára, viszont az adatkezelésnek nyilvántartási azonosítóval való ellátását sem lehetett halogatni. A szektoriális adatkezelési törvényekben (például az egészségügyi és a hozzájuk kapcsolódó személyes adatok

Source: https://magyarkozlony.hu/hivatalos-lapok/63892c428cf7f1b210cc6c71652ac2f56b85705e/dokumentumok/98a4f1bd82a98352d2f45a14582d24042e49826a/letoltes